

كان ياما كان في
عتيك الزمان جان اكو بنية اسمها سندريلا خوش ابنية اصيلة وعلمودها غنى
حسام الرسام الاغنية مال العكربة
..
المهم جان عدها
مرت اب كلش خبيثة و ابوها خطية يبيع قوايش مبردات حجم 1100 ومرات يبيع
شخاط فلّ بس هو خوش زلمه من اهل الاول
...
وجانو الكل سايكين على
سندريلا خطية روحي سوي الجوزة مال المولد فصلت ,,, روحي اوكفي سره على
الغاز,,, روحي لابو المحل ابراس الفرع اشتري شحاطات لخواتج (اللي همة
جانو 3 خوات بس خبيثات للهامة ),,, روحي شلعي الشتايكر مال السطح و رجعيه
مرة لخ,, روحي جيبي لفات فلافل مشي,, روحي بدلي الدهن مال المولدة ... و
هاي خطية جانت كلش حبااابة و تروح ولا تفتح حلكها بس من جواها جان
التقسيم مشتغل
المهم,,,,,الى أن
يوم من الايام جانت دا تصعد ماي بجليكان ابو الـ 20 لان الماي ضعيف
والماطور ما يصعد وماكو كهرباء لكت بالطرمة فانوس بس شنوو مزنجر وعتيك.
جتي عليه فركته و كرررب
كام يطلع دخان سندريلا انرعصت و رجعت خطوتين للخلف بسبب المفاجأة شنو
الدخان هذا ؟
الدخان شوية شوية
اتحول الى جني لابس دريس ريال مدريد و بوتين اديداز وسوار ذهب و حاط معطر
freedom for men
و كللها:- -شبيك لبيك
عبدك بين ايديك انا الجني عادل من حي الجامعه شتريدين اسويلج بس عالسريع
لأن ماما دكتلي مسكول لازم ارجع.
كالتله - عمو جني اريد
كهرباء وطنيه 24 ساعة ممكن؟
-
ولج بابا هوة اني ساحب واير 5
امبير من المولد للفانوس شلون اجيبلج وطنيه 24 ساعة؟.. شنو جني لو وزير
الكهرباء؟
-
عمو اريد قنينة مال غاز متروسة لأن
معوزين كلش .....
-
ولج عمو شنو هذا الحجي؟ ولج
انتي شكد فكرية.. اكو واحد يطلب من جني قنينة غاز؟ شايفتني رابط الفانوس
على حصان؟
-
عمو لعد شتكدر تسويلي؟
-
باعي عمو انتي بعدج اصغيرة
ومحرومة والامير راح يسوي حفلة وادري عائلتج راح تروح شنو رايج لو اخليج
تروحين وتتونسين؟.. احتمال تطلعين ابصاية و صرماية لأن الشرقية هم دا
تصور هناك حفلة طاكة
-
زين
شلون اروح عمو؟ نفرات لو كيا؟
-
بابة معليج هسة غمضي عينج...... سندريلا غمضت عينها
(ومن الغريب يا جماعة انه اول ما غمضت عينها ما كامت اتشوف و هذا الشي
محد لكالة تفسير الى هسة
)
وكررررب شافت
سندريلا نفسها لابسة تنورة كصيرة وبدي وحذاء آخر موديل يعني طلعت حااتة
مو طبيعيه .
وكللها: الحفلة تخلص بال
8 ونص علمود منع التجوال وكل هاي الهدوم راح توكع والحذاء والميك اب
وكلشي راح يختفي اذا عبرت ال 8 و نص واحتمال تنعلسين بالطريق
- حاضر عمو
وصلت سندريلا لبيت
الامير جان مسوي حفلة لان طلّع 77 بالسادس راح يروح كلية اهلية احتمال او
طب بيطري بعد ما اعرف والحفلة جان بيها نجود وسمراء وساجدة عبيد(كلة هجع
وعالكة) و و .. الامير شاد الرباط على راسه ومقندل و و.. ردح لليافوخ.
وفجأة الامير صاد
سندريلا وعجبته وكابلها جتف بجتف ساعتين وساندريلا نست روحها ونست
السراوات والبهذلة ونزلت ردح الى ان صارت 8 ونص .........واللهّّّّ
انلاصت اتذكرت وصية الجني وكالت لازم اشطح
.
وركضت على سريع
جنها برازيلي هس توها مجفتة.. والامير يصرخ وراها
:
-
وج تعاااي شبيج تخبلتي؟ مو دا
احاجيج ؟؟؟ وين امولية ؟؟؟ فضيلة (هلكد ما سكران نسى اسمها.)
المهم ركضت
سندريلا و متحس الا وكع الحذاء بلا ما تدري جان الامير يشيل الحذاء ولزمه
وظل صافن عالعالم اللي انتبهوا على اللقطة وكامو ايباوعون عليه..
الامير بقى شايل
الحذاء ومصدوم وصورة سندريلا الحلوة بباله,,, الحفلة توقفت طبعا والعالم
سكتت من المفاجأة جان يباوع الامير عالعالم ....صنطة.......
وكال للناس :
الشركة العامة للصناعات الجلدية - فخر الصناعة الوطنية العراقية خبرة
وتميز في مجال المصنوعات الجلدية من الاحذية والحقائب بارقى المواد
.